Fa go ne go tsoga dikgang tse di masisi tse di malebana le ditirisano tse e seng tsone kgotsa tsa tsietso kwa phuthegong ya Korintha, Paulo o ne a kwala jaana: “Ke ka ntlha yang fa bogolo lo sa iteseletse go fosediwa? Ke ka ntlha yang fa bogolo lo sa iteseletse go tsiediwa?” Paulo o ne a gakolola Bakeresete gore ba iketleeletse go latlhegelwa ke sengwe go na le go isa mokaulengwe kwa kgotlatshekelo. (1 Bakor. 6:1-7) Mokaulengwe mongwe kwa United States o ne a tsaya kgakololo eno tsia. O ne a sa dumalane le mothapi wa gagwe wa Mokeresete ka tuelo ya madi a a neng a mo kolota one. Bakaulengwe bano ba babedi ba ne ba latela kaelo ya Dikwalo, ba kopana ka makgetlo a le mantsi mme ba ntse ba sa kgone go rarabolola bothata joo. Kgabagare, ba ne ba isa kgang kwa ‘phuthegong,’ e e emelwang ke bagolwane ba Bakeresete.—Math. 18:15-17.